Preasfințitul Părinte Atanasie de Bogdania i-a vizitat marți pe deținuții de la Penitenciarul Rebibbia, cea mai mare închisoare din Italia.
Cu ocazia vizitei, Arhiereul vicar al Episcopiei Italiei a oficiat Utrenia în cele patru sectoare ale închisorii și le-a oferit deținuților ouă roșii, cozonac și pască.
Alături de Preasfinția Sa, la vizită au participat pr. Bogdan Petre, Consilier al Departamentului pentru Închisori al Eparhiei și clerici voluntari din zona Romei.
O acțiune similară a avut loc în aceiași zi la Penitenciarul Regina Coeli din Roma și a fost organizată de pr. Daniel Simionescu de la Parohia „Buna Vestire” din Ostia II, împreună cu pr. Iulian Petroiu de la Parohia „Sfântul Mucenic Iuliu Veteranul” din Torvaianica.
De aproape 20 de ani (2005), Episcopia Ortodoxă Română a Italiei oferă asistență duhovnicească și materială deținuților români din Penitenciarul Rebibbia. Totodată, sunt sprijiniți și deținuții de alte naționalități, precum: albanezi, georgieni, sârbi, ucraineni, ruși și lituanieni.
Potrivit statisticilor, peste 2000 de români se află încarcerați în penitenciarele din Italia, motiv pentru care, preoții responsabili ai Episcopiei Ortodoxe Române a Italiei organizează periodic vizite în închisori, pentru a oferi asistență duhovnicească.
Foto credit: Episcopia Ortodoxă Română a Italiei